《去萍草》
元代·方回

童子携竹器，摝去池中萍。
见鱼故已佳，水底林峦青。
复呼荷锄者，剃草汛我庭。
蛇蚓无留藏，行径免露零。
划秽致洁净，拨翳生皛荧。
朗月明其抟，古镜还精灵。
语寂理已会，虑澹神自冥。
白发一老翁，兀然坐孤亭。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。